นักวิจัยเชื่อว่าช้างเรียนรู้การทำงานร่วมกันได้อย่างรวดเร็วในระดับเดียวกับสัตว์ฉลาดสายพันธุ์อื่น
รายงานการศึกษาช้างที่ศูนย์อนุรักษ์พันธุ์ช้างไทยชี้ว่าช้างเรียนรู้การทำงานร่วมกันได้อย่างรวดเร็วในระดับเดียวกับสัตว์ฉลาดสายพันธุ์อื่น
รายงานการศึกษาชิ้นใหม่ที่จัดทำโดยมหาวิทยาลัย Emory ในนครแอตแลนต้าร่วมกับศูนย์อนุรักษ์พันธุ์ช้างในประเทศไทย ชี้ให้เห็นว่าช้างสามารถเข้าใจการทำงานร่วมกันและจดจำสถานการณ์ที่ต้องทำงานร่วมกับช้างเชือกอื่นเพื่อให้บรรลุเป้าหมายบางอย่างได้ ซึ่งอาจช่วยยืนยันได้ว่าช้างคือหนึ่งในสายพันธุ์สัตว์ที่ฉลาดที่สุดในโลก นักวิจัยนำช้างมา 12 เชือกแบ่งเป็น 6 คู่ ทำการทดสอบ 40 ครั้งในช่วง 2 วัน พบว่าช้างทั้ง 6 คู่สามารถผ่านการทดสอบนี้ได้อย่างสบายๆ เรียกว่าประสบความสำเร็จสูงกว่า 80% จากนั้นนักวิจัยทดสอบปล่อยช้างออกมาจากรั้วกั้น พบว่าช้างแต่ละเชือกเรียนรู้อย่างรวดเร็วที่จะรอคู่ของตัวเอง โดยมีอัตราความสำเร็จของการทดสอบแบบที่สองนี้ 88-97% อย่างไรก็ตามช้างพลายหนุ่มเชือกหนึ่งกลับมีวิธีจัดการกับปัญหาแบบแปลกๆกว่าช้างเชือกอื่น เพราะมันจะใช้เท้าหนักอึ้งข้างหนึ่งกดทับลงบนปลายเชือกด้านหนึ่ง เพื่อให้เพื่อนช้างอีกเชือกลากอาหารเข้ามาตัวเดียว และเมื่อนักวิจัยทดสอบแบบให้มีเชือกเพียงปลายเดียวต่อกับกระดานไม้ พบว่าช้างเกือบทุกเชือกจะรีรอไม่ยอมดึงเชือกนั้น เหมือนรู้ว่าหากดึงเพียงตัวเดียวแล้วจะไม่ได้ผล